ການພັດທະນາ: ການຢ້າງປາ (ພາກ 1)
ມື້ນີ້ ເຮົາຈະສະເໜີທ່ານ ໃນເລື້ອງວິທີການເກັບຮັກສາປາໄວ້ກິນດົນ ໂດຍການຕາກໃຫ້ແຫ້ງ ແລະຢ້າງໄວ້
ການເກັບຮັກສາປາໄວ້ກິນດົນ ກໍແມ່ນມີຫຼາຍໆວິທີ ທີ່ແຕກຕ່າງກັນໄປ ສອງວິທີທຳອິດກໍຄື ເຮັດໃສ່ກະປ໋ອງແລະແຊ່ເຢັນແຂງ ສ່ວນສອງວິທີອື່ນອີກ ກໍແມ່ນຕາກແຫ້ງແລະຢ້າງໄວ້ ສຳລັບມື້ນີ້ ເຮົາຈະສະເໜີລາຍງານເລື່ອງທຳອິດໃນຈຳນວນສອງເລື່ອງ ທີ່ຈະເວົ້າເຖິງ ແຕ່ ລະບາດກ້າວ ໃນການຕາກ ແລະຢ້າງປາໃຫ້ແຫ້ງ ເພື່ອເກັບໄວ້ກິນດົນ ເຮົາຄວນເລີ້ມຕົ້ນດ້ວຍປາສົດ ທີ່ຫາກໍເອົາຂຶ້ນມາຈາກນໍ້າໃໝ່ໆ ຖ້າເປັນປານ້ອຍໃຫ້ປະຫົວຂອງມັນໄວ້ ແຕ່ຖ້າມັນໂຕໃຫຍ່ກວ່າ 20 ຊັງຕີແມັດ ຫຼືໜັກກວ່າ 115 ກຣາມ ໃຫ້ຕັດຫົວຂອງມັນອອກ ຫຼັງຈາກນັ້ນ ຈົ່ງລ້າງມັນໃຫ້ສະອາດ, ເສາະເກັດມັນອອກ ແລ້ວຄົວມັນ ໂດຍເອົາທຸກສິ່ງທຸກຢ່າງຢູ່ທາງໃນທ້ອງປາອອກໝົດ ແລ້ວກໍລ້າງດີໆ ດ້ວຍນ້ຳສະອາດແລ້ວເອົາເກືອທາປານັ້ນ ຕໍ່ມາໃຫ້ເອົາປາລົງໄປແຊ່ໃນຊາມໂຫ້ງຫຼືແອ່ງ ທີ່ມີນໍ້າ 1 ລິດ ປະສົມເກືອ 300 ກຣາມ ການກະທຳດັ່ງກ່າວ ແມ່ນເພື່ອເຮັດໃຫ້ເລືອດໝົດໄປຈາກຊີ້ນປາ ປະປາແຊ່ນ້ຳເກືອໄວ້ປະມານ 30 ນາທີ ແລ້ວໃຫ້ລ້າງມັນອີກເທື່ອນຶ່ງດ້ວຍນໍ້າສະ ອາດ ບັດນີ້ ຈົ່ງເອົາປາລົງໄປແຊ່ໃສ່ໃນນໍ້າທີ່ມີເກືອ ຫຼາຍກວ່າເກົ່າ ນໍ້າເທື່ອນີ້ຈະຕ້ອງປະສົມເກືອຫຼາຍຈົນເຮັດໃຫ້ປາຟູ ຖ້າເຫັນວ່າປາຍັງຈົມຢູ່ ຈົ່ງຕື່ມເກືອລົງໄປອີກຈົນປາຟູຂຶ້ນມາ ຈື່ງຖືວ່າເກືອພໍ ແລ້ວເອົາໄມ້ແປ້ນທີ່ສະອາດອັດຊາມ ຫຼືແອ່ງປານັ້ນໄວ້ ໃຫ້ເອົາ ກ້ອນຫີນໜັກໆເຕັງເທິງ ແລະ ປະມັນໄວ້ເປັນເວລາປະມານ 6 ຊົ່ວໂມງ ຫຼັງຈາກນັ້ນ ໃຫ້ເອົາ ປາອອກມາຈາກນໍ້າເກືອ ແລ້ວເອົາຕາກໃສ່ເທິງພາຊະນະທີ່ ສະອາດ ແລະເອົາຜ້າຂາວທີ່ສະອາດ ປົກໄວ້ຈົນມັນແຫ້ງ ການຕາກປາວິທີນີ້ ຍັງບໍ່ທັນຈົບເທື່ອ ເທື່ອໜ້າເຮົາຈື່ງຈະເວົ້າກັນເຖິງຂັ້ນຕອນຕໍ່ໄປ ຊື່ງພ້ອມດຽວກັນ ເຮົາກໍຈະລົມກັນເຖິງວີທີຢ້າງປານຳ ວິທີນຶ່ງອີກ ໃນການຕາກປາ ແມ່ນເອີ້ນວ່າຕາກປາເຄັມ ວິທີນີ້ ເຮົາຈະໃຊ້ກັບຫຼືກະຕ່າທີ່ເຮັດດ້ວຍໄມ້ ຫຼັງຈາກລ້າງປາໃຫ້ສະອາດແລ້ວ ໃຫ້ເອົາຈັກສອງສາມໂຕໃສ່ລົງໄປໃນກົ້ນກັບຫຼືກະຕ່າທີ່ວ່ານັ້ນ ເອົາເກືອປົກເທິງ ແລ້ວເອົາປາຢອງໃສ່ຕ່ື່ມ ແລ້ວກໍເອົາເກືອໂຮຍເທິງອີກ ເຮັດຄືເກົ່າ ເປັນຊັ້ນໆ ໄປເລື້ອຍໆຈົນກວ່າກັບ ຫຼືກະຕ່າຈະເຕັມ ຢ່າງໃດກໍດີ ຈົ່ງຢ່າໃສ່ເກືອຫຼາຍເກີນໄປ ຄືໃຫ້ໃສ່ແຕ່ພຽງນື່ງສ່ວນ ຕໍ່ປາສາມສ່ວນເທົ່ານັ້ນ ຕົວຢ່າງກໍຄື ຖ້າທ່ານມີປາ 3 ກິໂລ ທ່ານກໍຄວນໃຊ້ເກືອແຕ່ພຽງນື່ງກິໂລເທົ່ານັ້ນ ຫຼັງຈາກນຶ່ງອາທິດຫຼື 10 ມື້ແລ້ວ ໃຫ້ເອົາປາອອກມາລ້າງດ້ວຍນໍ້າປະສົມເກືອເລັກນ້ອຍແລ້ວ ຕາກໃຫ້ແຫ້ງ ການຕາກປາ ຫລືເຮັດປາແຫ້ງໄວ້ກິນດົນນັ້ນກໍດີຢູ່ ແຕ່ວ່າມັນໃຊ້ເກືອຫຼາຍ ແລະ ເຮົາຢາກໃຫ້ບັນດາທ່ານຈື່ໄວ້ວ່າ ທ່ານໝໍໄດ້ແນະນຳໃຫ້ຄົນເຮົາ ກິນເກືອແຕ່ໃນຈຳນວນຈຳກັດ ເພາະມັນເຮັດໃຫ້ຄວາມດັນຂອງເລືອດເຮົາສູງ ຊຶ່ງເຮັດໃຫ້ເຮົາສ່ຽງຕໍ່ການເປັນລົມສາລະບາດ ຫລືເກີດອາການຫົວໃຈວາຍຕາຍໄດ້ ແລະ ບາງຄົນກໍມີປະຕິກິລິຍາຕໍ່ເກືອ ຫຼາຍກວ່າຫຼືສູງກວ່າອີກບາງຄົນ